钦定古今图书集成/明伦汇编/宫闱典/第103卷 > 许广汉
## 钦定古今图书集成/明伦汇编/宫闱典/第103卷 > 许广汉

按《汉书外戚传》：“孝宣许皇后父广汉，昌邑人。少时为
昌邑王郎。从武帝上甘泉，误取它郎鞍以被其马。发
觉，吏劾从行而盗当死，有诏募下蚕室。后为宦者丞。
上官桀谋反时，广汉部索其殿中庐，有索长数尺，可
以缚人者数千枚，满一箧缄封。广汉索不得，它吏往
得之，广汉坐论为鬼，薪输掖庭。后为暴室啬夫。时宣”
帝养于掖庭，号皇曾孙，与广汉同寺居。时掖庭令张
贺本卫太子家吏，及太子败，贺坐下刑。以旧恩养视
皇曾孙甚厚，及曾孙壮大，贺欲以女孙妻之。是时昭
帝始冠，长八尺二寸。贺弟安世为右将军，与霍将军
同心辅政，闻贺称誉皇曾孙，欲妻以女。安世怒曰：“曾
孙迺卫太子后也，幸得以庶人衣食县官足矣，勿复
言子女事。”于是贺止。时许广汉有女平君，年十四五，
当为内者令欧侯氏子妇。临当入，欧侯氏子死，其母
将行卜相，言当大贵，母独喜贺。闻许啬夫有女，迺置
酒请之。酒酣，为言：“曾孙体近下人，乃关内侯，可妻也。”
广汉许诺。明日，妪闻之，怒，广汉重令为介，遂与曾孙
一岁生元帝。数月，曾孙立为帝，平君为倢伃。是时，霍
将军有小女，与皇太后有亲，公卿议更立皇后，皆心
仪霍将军女，亦未有言。上乃诏求微时故剑，大臣知
指，白立许倢伃为皇后。既立霍光，以后父广汉刑人，
不宜君国，岁馀，乃封为昌成君。许后立三年而崩。后
五年，立皇太子，迺封太子外祖父昌成君广汉为平
恩侯，位特进。后四年，复封广汉两弟舜为博望侯，延寿为乐成侯，许氏侯者凡三人。广汉薨，谥曰戴侯，无
子，绝葬南园旁，置邑三百家，长丞奉守如法。宣帝以
延寿为大司马车骑将军辅政。元帝即位，复封延寿
中子嘉为平恩侯，奉戴侯后，亦为大司马车骑将军。